Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2019/C 428/12)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen.

ENHEDSDOKUMENT

»ΦΑΣΌΛΙΑ ΚΑΤΤΑΒΙΆΣ ΡΌΔΟΥ« (FASOLIA KATTAVIAS RODOU)/

»ΛΌΠΙΑ ΚΑΤΤΑΒΙΆΣ ΡΌΔΟΥ« (LOPIA KATTAVIAS RODOU)

EU-nr.: PGI-GR-02422 — 12.6.2018

BOB ( ) BGB (X)

1. Betegnelse

»Φασόλια Κατταβιάς Ρόδου« (Fasolia Kattavias Rodou)/»Λόπια Κατταβιάς Ρόδου« (Lopia Kattavias Rodou)

2. Medlemsstat eller tredjeland

Grækenland

3. Beskrivelse af landbrugsproduktet eller fødevaren

3.1. Produkttype

Kategori 1.6 Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Den beskyttede geografiske betegnelse »Φασόλια Κατταβιάς Ρόδου/Λόπια Κατταβιάς Ρόδου« (Fasolia Kattavias Rodou/Lopia Kattavias Rodou) betegner bønnefrø (Phaseolus vulgaris L.) af dværgsorten, som dyrkes ved dyrkning uden kunstvanding og er fuldstændig tilpasset klima- og jordbundsforholdene i Kattavia.

»Φασόλια Κατταβιάς Ρόδου« (Fasolia Kattavias Rodou)/»Λόπια Κατταβιάς Ρόδου« (Lopia Kattavias Rodou) har følgende egenskaber:

3.2.1. Fysiske egenskaber:

Frøene er hvide, næsten nyreformede, med en vægt på 200-240 g pr. 1 000 frø (små).

3.2.2 Kemiske egenskaber:

— Kulhydrater i alt: højt indhold, mindst 60 % i tørstof

— Maksimalt vandindhold: 15 %.

3.2.3. Organoleptiske egenskaber:

— Lækker bønnesmag (let sød).

Bønner, der er lette at koge (kort kogetid), skind, der på de kogte bønner knap anes.

3.3 Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Bønnerne med betegnelsen »Φασόλια Κατταβιάς Ρόδου/Λόπια Κατταβιάς Ρόδου« (Fasolia Kattavias Rodou/Lopia Kattavias Rodou) skal være produceret inden for det afgrænsede geografiske område, jf. punkt 4.

I det foreliggende tilfælde skal bearbejdning af jorden, såning, høst, tørring og rensning af bønnerne foregå inden for det afgrænsede geografiske område. Til såning bruges udelukkende frø af tørbønner af dværgsorten af egen avl, som har de i punkt 3.2.1. anførte fysiske egenskaber. Frøene udvælges under den foregående høst efter tærskning og opbevares i sække på et mørkt sted.

3.5 Særlige regler for udskæring, rivning eller emballering osv. Af det produkt, som betegnelsen henviser til

—

3.6. Særlige regler for mærkning af det produkt, som betegnelsen henviser til

—

4. Kort angivelse af det geografiske områdes afgrænsning

Det geografiske område for dyrkning af bønner under BGB »Φασόλια Κατταβιάς Ρόδου/Λόπια Κατταβιάς Ρόδου« (Fasolia Kattavias Rodou/Lopia Kattavias Rodou) svarer til distriktet Kattavia i kommunen Sydrhodos på Rhodos i den sydægæiske region.

5. Tilknytning til det geografiske område

Tilknytningen mellem »Φασόλια Κατταβιάς Ρόδου/Λόπια Κατταβιάς Ρόδου« (Fasolia Kattavias Rodou/Lopia Kattavias Rodou) og det afgrænsede område beror på produktets særlige kvalitative egenskaber og dets omdømme.

De jorde, hvorpå dværgsorten af tørbønnen »Φασόλια Κατταβιάς Ρόδου/Λόπια Κατταβιάς Ρόδου« (Fasolia Kattavias Rodou/Lopia Kattavias Rodou) dyrkes, er beliggende højst en kilometer fra havet og er ler- og kalkholdige. Forud for såningen pløjes jorden to gange for at forbedre dens evne til at fastholde fugtigheden og næringsstofferne, hvorved afgrøden kan klare vandstress (dyrkning uden kunstvanding).

Klimaet i det afgrænsede geografiske område betegnes som typisk for øer i Middelhavet, tempereret, med milde, forholdsvis fugtige vintre og tørre somre. Den gennemsnitlige årlige nedbør svinger fra år til år med en ujævn fordeling, idet nedbøren er koncentreret om efteråret og især vinteren. Den traditionelle dyrkningsform er dyrkning uden kunstvanding. Nedbøren før såning (januar og februar) og efter såning (marts og april) gør det muligt for jorden af bevare den nødvendige fugtighed, så dyrkningen af »Φασόλια Κατταβιάς Ρόδου/Λόπια Κατταβιάς Ρόδου« (Fasolia Kattavias Rodou/Lopia Kattavias Rodou) giver et tilfredsstillende udbytte under vandstress — dyrkning uden kunstvanding.

I modnings- og høstperioden for »Φασόλια Κατταβιάς Ρόδου/Λόπια Κατταβιάς Ρόδου« (Fasolia Kattavias Rodou/Lopia Kattavias Rodou) er temperaturerne milde, idet denne dværgsort af tørbønnen modnes tidligt i forhold til andre (generelt ligger modningsperioden fra medio juni til ultimo juni). Denne dværgsorts tidlige modningstidspunkt muliggør dyrkning uden kunstvanding, idet den undgår de høje temperaturer i juli og august.

Høsten foregår i dagens første timer med vestenvind og fugtighed i luften, fordi fugten spiller en vigtig rolle under høsten, idet den hindrer bælgen i at åbne sig, så bønnerne triller ud.

Det afgrænsede geografiske område har mindst 300 solskinsdage om året, idet perioden fra maj til september har flest solskinstimer. Dette særlige mikroklima i Kattavia-området er ideelt til dyrkning af dværgsorten af tørbønnen, idet bønnen er en plante, der elsker varme og sol og er meget krævende med hensyn til fugtigheden i jordbunden.

Den historiske tilknytning mellem produktet og det afgrænsede geografiske område kommer til udtryk i den store rolle, som bønnerne har spillet i Kattavia-indbyggernes økonomiske og sociale liv siden gamle dage. Bønnerne udgør den dag i dag den vigtigste ingrediens i kosten. Ifølge vidnesbyrd fra en nulevende indbygger i regionen blev der allerede dyrket bønner ved dyrkning uden kunstvanding i Kattavia i 1935. Arkiverne på Rhodos' offentlige bibliotek, som går tilbage til den italienske besættelse af øen, viser, at tørrede grøntsager var den primære afgrøde målt i dyrket areal for indbyggerne i Kattavia, og at bønnernes tidlige modning var fremmende for en blomstrende afsætning. De lokale producenter anvender stadig i dag de traditionelle dyrkningsteknikker til »Φασόλια Κατταβιάς Ρόδου/Λόπια Κατταβιάς Ρόδου« (Fasolia Kattavias Rodou/Lopia Kattavias Rodou), som er gået i arv fra generation til generation. På grund af de ustabile klimatiske forhold i regionen, navnlig med hensyn til nedbør og temperatur, er kun de landmænd, der har lokal erfaring, i stand til at fastslå den ideelle periode til såning, høst og tørring.

Den lange erfaring med de traditionelle dyrkningsteknikker, som producenterne har oparbejdet, navnlig:

— valget af frø af egen avl, som skal bruges til næste såning for at bevare produktets renhed og muliggøre dyrkning uden kunstvanding, idet disse frø er fuldstændig tilpasset klima- og jordbundsforholdene i dette område

— bearbejdningen af jorden (to pløjninger) før såning for at forbedre jordens evne til at fastholde fugtigheden og næringsstofferne og udnytte den forventede nedbør bedre

— valget af det rette høsttidspunkt, når bælgene antager den karakteristiske brun-gule farve, og

— den rigtige udførelse af tørringen af frøene, så de let løsner sig fra bælgen

påvirker direkte produktets kvalitet og egenskaber. Det er netop denne erfaring hos de lokale producenter sammen med det afgrænsede geografiske områdes klima- og jordbundsforhold og brugen af dværgsorten af tørbønnen, som har været dyrket i over 100 år i denne bestemte del af Kattavia, som har gjort dyrkning uden kunstvanding af »Φασόλια Κατταβιάς Ρόδου/Λόπια Κατταβιάς Ρόδου« (Fasolia Kattavias Rodou/Lopia Kattavias Rodou) mulig, og som giver slutproduktet dets særlige kvalitative egenskaber.

De særlige egenskaber ved »Φασόλια Κατταβιάς Ρόδου/Λόπια Κατταβιάς Ρόδου« (Fasolia Kattavias Rodou/Lopia Kattavias Rodou) er deres lækre smag (let sød), at de er lette at koge (kort kogetid), og deres omdømme. Disse kvalitative egenskaber ved produktet gør det særlig attraktivt for forbrugerne og sikrer det dets omdømme, hvilket ses af de utallige henvisninger på websteder med traditionelle opskrifter og af omtale i de lokale aviser.

Slutproduktet får sine særlige egenskaber takket være kombinationen af ler- og kalkholdige jorde med dyrkning uden kunstvanding, det klimatiske særpræg i modningsperioden og de produktionsteknikker, som er blevet nedarvet fra far til søn gennem et århundrede blandt de lokale producenter.

Produktets lækre smag (let sød) skyldes det høje indhold af kulhydrater i den dværgsort af tørbønnen, som de lokale producenter har valgt, og som er blevet tilpasset området og teknikkerne ved dyrkning uden kunstvanding. Det høje indhold af kulhydrater giver bønnerne denne let søde smag. I øvrigt påvirker sortens genotype og de miljømæssige faktorer under stiklingens vækst og modningen af frøet dettes kvalitet.

Forbrugerne værdsætter »Φασόλια Κατταβιάς Ρόδου/Λόπια Κατταβιάς Ρόδου« (Fasolia Kattavias Rodou/Lopia Kattavias Rodou), fordi de er lette at koge på grund af den korte kogetid. Denne egenskab har stor betydning for forbrugerne. Den tilskrives det høje indhold af kulhydrater. Videnskabelige undersøgelser har vist, at et højt indhold af kulhydrater i frøene nedsætter kogetiden, idet det fremmer frøenes optagelse af vand under kogningen, hvorved de klæber mindre sammen og er mindre hårde. Det høje indhold af kulhydrater i »Φασόλια Κατταβιάς Ρόδου/Λόπια Κατταβιάς Ρόδου« (Fasolia Kattavias Rodou/Lopia Kattavias Rodou) kan ifølge videnskabelige publikationer tilskrives dyrkning uden kunstvanding, som bruges i dette afgrænsede geografiske område, og den specifikke genotype af den bønne, som bruges til såning. I denne sort af »Φασόλια Κατταβιάς Ρόδου/Λόπια Κατταβιάς Ρόδου« (Fasolia Kattavias Rodou/Lopia Kattavias Rodou), som er modstandsdygtig over for vandstress, aktiverer dyrkning uden kunstvanding nærmere bestemt en mekanisme til effektiv transport af saccharose fra plantens blade til bælgene, hvilket fremmer en stor syntese og koncentration af kulhydrater i bønnernes frø. Frøenes modning påvirkes af klima- og jordbundsforholdene i det afgrænsede geografiske område og af de traditionelle dyrkningsteknikker. Nedbøren før såning gør det muligt at bevare den nødvendige fugtighed i regionens ler- og kalkholdige jord. I modnings- og høstperioden for »Φασόλια Κατταβιάς Ρόδου/Λόπια Κατταβιάς Ρόδου« (Fasolia Kattavias Rodou/Lopia Kattavias Rodou) er temperaturerne milde, idet denne dværgsort af tørbønnen modnes tidligt i forhold til andre (generelt ligger modningsperioden fra medio juni til ultimo juni), hvilket muliggør dyrkning uden kunstvanding, idet den undgår de høje temperaturer i juli og august. Endvidere forbedrer bearbejdningen af jorden (to pløjninger) før såning jordens evne til at fastholde fugtigheden og næringsstofferne, hvorved den forventede nedbør udnyttes bedre. Det forhold, at producenterne udvælger frø af egen avl til brug ved næste såning, fremmer frøets modning, idet disse frø af dværgsorten er fuldstændig tilpasset klima- og jordbundsforholdene i området og metoden for dyrkning uden kunstvanding.

Produktets omdømme er knyttet til dets specifikke organoleptiske egenskaber, dvs. den lækre smag (let sød) og den lette tilberedning (kort kogetid), som kan tilskrives det afgrænsede geografiske områdes særlige træk. Det omdømme, disse bønner har opbygget, bevidnes i utallige artikler og omtaler i de lokale aviser på Rhodos, som fastslår den lækre smag, og af den årlige afholdelse af bønnesuppefesten i Kattavia-området, som tiltrækker en mængde besøgende og lokale medvirkende, og som er blevet arrangeret i mange år takket være det omdømme, som produktet nyder i lokalsamfundet. Ovenikøbet er dets omdømme også forankret i omtaler i fagpressen og kogebøgerne. Den12. marts 2016 omtalte den lokale avis »Η Ροδιακή« (I Rodiaki) produktets omdømme under titlen »Λόπια Κατταβιάς (Lopia Kattavias) har dundrende succes« i forbindelse med en turistmesse i Berlin arrangeret af den sydægæiske region og den succes, som blev »Λόπια Κατταβιάς Ρόδου« (Lopia Kattavias Rodou) til del under en middag for pressen. En anden henvisning til produktets omdømme blev offentliggjort den 17. oktober 2017 i samme avis, som beretter, at »»Λόπια Ρόδου« (Lopia Rodou) erobrer markedet: Takket være den lækre smag og det særlige næringsindhold erobrer Λόπια Κατταβιάς (Lopia Kattavias) forbrugernes hjerte og stormer ind på markedet for bælgplanter ...«.

Henvisning til offentliggørelsen af varespecifikationen

(Artikel 6, stk. 1, andet afsnit, i nærværende forordning)

http://www.minagric.gr/images/stories/docs/agrotis/POP-PGE/prodiagrafes_fasolia_katavias_rodou.pdf

(1) EUT L 343 af 14.12.2012, s. 1.